Beoplay Portal – nu til pc og Playstation

De superlækre gaming-hovedtelefoner Beoplay Portal har hidtil været forbeholdt de gamere, der foretrækker Xbox-konsollen. Men nu har B&O snittet en opdateret model, der favner både pc og Playstation-konsollen.

Udover at være ideelle til den moderne gamer, fungerer hovedtelefonerne også til daglig brug.

Hovedtelefonerne har nemlig indbyggede mikrofoner, der overflødiggør den fysiske boom-arm, der ellers kendetegner et traditionelt gaming-headset. Derfor vil det også føles langt mere naturligt også at bruge dem til at lytte til musik, høre podcast, til online møder – og hvor du ellers har glæde af et par gode, støjreducerende hovedtelefoner.

“Lyden i Beoplay Portal er toptunet af Bang & Olufsens anerkendte akustikere med et højt niveau af detaljer og nuancer, der sikrer den præcise lyd, der ikke mindst er afgørende, når man spiller. Og med ANC er det muligt at give sig fuldstændig hen – selv i støjende omgivelser,” fortæller B&O i en pressemeddelelse.

Ligesom Xbox-udgaven understøtter den nye Beoplay Portal PS/PC også Dolby Atmos-lyd.

Nye features i ny model

I den nye Portal-model er der 2,4 GHz trådløs forbindelse, som forbinder til både pc og PlayStation. Der medfølger desuden en trådløs dongle, der skal sikre en hurtigere forbindelse mellem pc, PlayStation eller andre USB-C enheder.

Portal har Bluetooth 5.1 og en batterilevetid på op til 42 timer (via Bluetooth).

Beoplay Portal PC/PS er tilgængelig fra i dag, den 17. februar, i farverne Black Anthracite, Grey Mist og Navy hos udvalgte forhandlere og på bang-olufsen.com til en vejledende pris på 3.749 kroner inkl. trådløs dongle.

Læs vores anmeldelse af Beoplay Portal til Xbox lige her.

Beoplay Portal – nu til pc og Playstation